ออมสินเบนเข็มจับมนุษย์เงินเดือน
ออมสินปรับแผนจับมนุษย์เงินเดือน ระดมเงินฝากพร้อมเบี้ยประกัน
30 พ.ค. 2555

ออมสินปรับแผนจับมนุษย์เงินเดือน ระดมเงินฝากพร้อมเบี้ยประกัน
นายพิศิษฐ์ เสรีวิวัฒนา รองผู้อำนวยการธนาคารออมสิน กลุ่มการตลาด เปิดเผยว่า ธนาคารจะขยายฐานเงินฝากใหม่ไปสู่กลุ่มลูกค้าที่เป็นพนักงานที่มีรายได้ประจำเดือนละ 2 หมื่นบาท ให้ได้มากขึ้น จากเดิมที่ธนาคารจับกลุ่มลูกค้าเด็กและวัยเกษียณเป็นหลัก ทำให้ลูกค้ากลุ่มตรงหรือวัยทำงานหายไปจึงต้องปรับใหม่ระดมเงินฝากใหม่ โดยปีนี้ธนาคารตั้งเป้าหมายเงินฝากเพิ่มขึ้นสุทธิ 1.5 หมื่นล้านบาท จากปัจจุบันที่มียอดเงินฝากทั้งหมด 1.55 ล้านล้านบาท จำนวน 20 ล้านบัญชี
นอกจากนี้ ในส่วนของสินค้าประกันชีวิตที่อยู่ในส่วนของผลิตภัณฑ์เงินฝากสงเคราะห์ชีวิตและครอบครัวนั้น ในปีนี้ตั้งเบี้ยรับปีแรกไว้ที่ 1.1 หมื่นล้านบาท ซึ่งในช่วง 5 เดือนแรกของปีที่ผ่านมา ทำเบี้ยได้แล้ว 9,700 ล้านบาท โดยเฉพาะในช่วงไตรมาสแรกที่ธนาคารเน้นขายแบบประกันประเภทลงทุน 10/2 ชำระเบี้ย 2 ปี คุ้มครอง 10 ปี ให้ผลตอบแทนเฉลี่ย 4.98% จึงได้รับการตอบรับจากลูกค้าเป็นอย่างมาก 
สำหรับช่วงที่เหลือของปีนี้จะเน้นเบี้ยสะสมทรัพย์ระยะยาวเป็นหลัก ซึ่งจะทำให้เบี้ยที่เข้ามาเติบโตแบบค่อยเป็นค่อยไป โดยแบบประกันชีวิตปัจจุบันมีด้วยกัน 17 แบบ แบ่งออกเป็น 5 กลุ่ม ได้แก่ กลุ่มวัยเด็ก วัยทำงาน กลุ่มสร้างครอบครัว กลุ่มที่ต้องการลงทุน และกลุ่มประชาชนฐานราก
ขณะที่กลุ่มประชาชนฐานรากที่ธนาคารต้องการฝึกเรื่องการออมเงินให้กับลูกค้าเป็นหลัก โดยเป็นแบบทรัพย์มั่นคง ค่าเบี้ยตั้งแต่เดือนละ 100-1,000 บาท เน้นความคุ้มครองเพียงอย่างเดียว เมื่อครบ 5 ปีจะได้เงินเต็มทุน เน้นขายตามกองทุนหมู่บ้านและชุมชนเป็นหลัก ซึ่งคาดว่าปีนี้จะได้เบี้ยแบบทรัพย์มั่นคง 10 ล้านบาท และมีลูกค้ากลุ่มนี้ 3 แสนราย 
อย่างไรก็ตาม ธนาคารยังมีแผนออกแบบทรัพย์มั่นคงสำหรับคนเมืองอีก เพื่อจับกลุ่มผู้มีรายได้น้อยที่อาศัยทำงานในเมือง เช่น กลุ่มขับรถจักรยานยนต์รับจ้าง กลุ่มแม่ค้า จะได้มีเงินออมไว้ใช้ยามฉุกเฉิน ซึ่งคาดว่าสิ้นปีนี้จะมีฝากสงเคราะห์ชีวิตและครอบครัวรวมกันอยู่ที่ 7.1 หมื่นล้านบาท